Pioneereille Vappuna
Puna raitis kasvoilla veren
 pioneereilla, pystyssä pää.
 Yllä punaisten lippujen meren
 kevätaurinko kimmeltää.
 Soi torvet, me marssimme vahtiin
 tulilinjoille vastaisen,
 maa Kansainvälisen tahtiin
 alla jyskävi askelten.
 Tänäpäivänä, Vappuna, tuulet
 soi myrskyä ennustain,
 joka maassa sen huminan kuulet
 yllä lippujen hulmuilevain.
 Joka maassa jo luokkamme lasten
 rivit taistohon järjestäy,
 ja he vihollisleiriä vasten
 tulisieluisna kanssamme käy.
 Missä herrat on vallalla, siellä,
 missä riisto on räikeä työn,
 Pioneerit,
          taisteluveikot,
                     alas murtavat valtoja yön.
 Ja neuvostovallassa taasen,
 missä olemme uudella tiellä,
 pioneerit,
          iskurit, ovat
                       asekumppanit
                               rakennustyön.

 Mitä siitä, jos kuinkakin tuulet
 soi myrskyä ennustain!
 Mitä siitä, jos jylinän kuulet
 yllä lippujen hulmuilevain!
 Sillä luokka, min puolella nuorten
 pioneerien parvi on tää,
 punalippunsa vie yli vuorten,
 yli aavojen rynnistää.
 Sen on keskellä myrskyjen soiton
 hyvä kulkea taistellen,
 se voi ostaa kalliisti voiton,
 vaikka hinnalla miljoonien.
 Pioneerit vahtihin jäähän
 osa meidän jos kaatua lie.
 Näin on kirkas kulkea päähän
 bolshevikkien sankaritie.

 Soi torvet,
            me marssimme vahtiin
                       tulilinjoille vastaisen.
 Maa
    Kansainvälisen tahtiin
                      alla jyskävi askelten.
 Puna raitis kasvoilla veren
 pioneereilla, pystyssä pää.
 Yllä punaisten lippujen meren
 kevätaurinko kimmeltää.

1932

Ludvig Kosonen